JKW-KABAB-18-TSHA-042-wylie
klong chen snying gi thig le'i yang gsang bla ma'i sgrub pa 'od gsal thig le'i rgya can gyi smin byed ye shes mchog sbyin bklags chog tu bkod pa ye shes gsal ba'i mdzes rgyan zhes bya ba bzhugs so//__na mo dz+nyA na kA ya gu ru sarba dz+nyA ye/__dri med ka dag klong chen dbyings kyi bcud/__/'od gsal lhun grub zer snang rab 'byams pas/__/rtag 'khyud mkhyen brtse'i nus gter ye shes lha'i/__/skur 'char dpal mgon bla ma la btud nas/__/gang gi thugs kyi thig le'i srog__/thun min gsang ba zab mo'i lam/__/'jug sgo smin byed ye shes che'i/__/mchog sbyin skal bzang dpy-id du dbye/__/de yang rig pa rang shar las/__/rdo rje'i don ldan slob dpon ni/__/ngang rgyud bzang shing slob la mkhas/__/dbang thob gsang sngags don la sbyor/__/phyi nang bya ba thams cad shes/__/yi dam lha dang 'du 'bral med/__/ting nge 'dzin las yengs pa med/__/rdzogs chen man ngag don ldan pa'i/__/gsang sngags gsang ba'i rgyud la mkhas/__/phyi nang sgrub pa thams cad byed/__/lta ba'i don las mi 'da' zhing*/__/phyi nang gsang ba'i bya ba btang*/__/yon tan nor bu rin chen ltar/__/zad med gter la spyod pa'o/__/zhes gsungs pa'i chos tshul thams cad yongs su rdzogs shing theg pa'i rgyal po 'di nyid kyi dgongs pa klong du gyur pa'i rdo rje slob dpon gyis/__rgyud rang shar las/__dad pa'i stobs dang brtson 'grus che/__/shes rab che zhing 'dzin chags med/__/phu dud che zhing gsang sngags spyod/__/rtog med sems la g.yeng ba med/__/dam tshig ldan zhing sgrub la brtson/__/slob dpon ji skad gsungs bzhin byed/__/ces pa'i snod dang ldan pa'i skal bzang gi slob ma'i rgyud du rig stong rdzogs pa chen po'i ye shes skad cig la sad cing byin rlabs 'pho ba'i phyir thun mong du ma gyur pa'i smin byed rig pa'i rtsal dbang zab mo 'bog par 'dod pas/__rdzogs pa rang byung las/__grong dang grong khyer zad mtha' dang*/__/nags sam ri brag lung stong du/__/rnal 'byor dbang gi don la 'jug__/ces pa lta bu'i rung ba'i gnas su yar mar gyi dpa' bo mkha' 'gro 'du ba'i dus kyi tshes bcu'am/__khyad par du'ang kun mkhyen bla ma yab sras gdod ma'i thig ler mngon par byang chub pa'i dus la sogs par mdun stegs su 'od lnga'i thig le rigs lnga'i kha dog gi lte bas mdzes pa'i dkyil 'khor rdul tshon nam/__ras bris bkram pa'i steng du rin po che'i bum pa dri bzang 'o chab so lnga'i rdzas ldan gyi chus bkang ba/__mdun du kun mkhyen bla ma'i snang brnyan/__g.yas su myong grol gyi ril bus bran pa'i bdud rtsis bkang ba'i gsang thod dar dmar gyi khebs ldan/__g.yon du rig tsaka__/rgyab tu rdo rje sems dpa'i me long*/__nye log ci bde bar rig 'dzin srog 'khor dpal gyi gdu bu dar dmar po'i na bza' can/__brtul zhugs spyod pa'i phyag rgya dngos sam tsakli/__snying thig gi glegs bam bcas bkod mdzes su bkram pa'i mtha' bskor du mchod pa/__tshogs kyi yo byad/__srung ma dang*/__chad brtan gyi gtor ma sogs 'og tu nyer mkho'i yo byad rigs tshogs par byas la/__lta dgongs kyi gding dang ldan pas phyi spros med a ti yo ga snang srid gzhir bzhengs ma bskyed ye rdzogs kyi bskyed rim bdag mdun dbyer med kyi dgongs pa lhongs su gyur pas dbyings kyi ye gdangs phyir gsal 'od lnga'i phyag rgya phyi nang gsang ba'i dbang rdzas su 'char ba'i rang bzhin du shes pa'am/__min kyang dzaba? khang phye ste bsgrubs shing*/__bum bskyed ni/__bum pa rang byung gi gzhal yas khang du rig 'dzin bla ma'i lha tshogs rnams dwangs ba'i mtsho la bza' skar bzhin bzhugs pa'i sku las byin rlabs bdud rtsi'i rgyun bab pas bum pa gang bar bsam la rtsa sngags dang dbyangs gsal gyis bzlas pa cung zad kyi mthar/__oM AHhU~M gis 'od zhu bya/__las bum du khro bo rta mgrin dmar po g.yas dbyug tho dang g.yon me'i zhags pa thogs pa gsal bar bsam la/__oM badz+ra kro d+ha ha ya gr-I wa hu lu hu lu hU~M phaTa?:__ces ci nus bzlas mthar/__hU~M zhes brjod pas las kyi khro bo dbang gi bya ba ma grub bar bzhugs par bsam/__spro na mchod phreng rgyas bsdus 'os bstun nam/__mchod bstod mdor bsdus sngon du 'gro bas/__chos srung gi gtor bsngo/__tshogs mchod bsod nams sprin gyi rol mo ltar lhag ma'i bar grub pa'i rjes bdag 'jug byas pa'i/__rig pa'i me tog dor te gnang ba nod la/__rim pa dbang gi cho ga dngos la thog mar slob ma rnams la phyi rol du khrus bya/__bgegs bskrad/__srung 'khor bcas spyi ltar byas la/__'o nam mkha'i mtha' dang mnyam pa'i lus can thams cad rnam mkhyen bla na med pa 'pho chen 'ja' lus rdo rje'i ye shes kyi sku can rig 'dzin bla ma kun mkhyen chos kyi rgyal po'i go 'phang mchog sku tshe 'di nyid kyi steng du thob par bya/__de'i ched du myur lam rmad byung rang bzhin rdzogs pa chen po'i lam dang rjes su 'brel ba'i smin byed gsan te zab lam rdo rje'i rnal 'byor la gnad du bsnun par bgyi snyam pa'i byang chub mchog tu thugs bskyed pa gsal btab ste gsan 'tshal/__de la gang gsan bya'i chos ni/__phyogs bcu dus bzhi'i rgyal ba thams cad kyi ye shes gcig tu 'dus pa'i bdag nyid tshu rol gdul bya'i snang char mchog brnyes rdo rje 'dzin pa'i mtshan dpe'i 'phrul du 'char ba'i dpal mgon bla ma rnams ni nges pa'i don du de bzhin gshegs pa thams cad kyi gsang ba bsam mi khyab pa'i bdag nyid la mnga' dbang bsgyur ba'i sangs rgyas kun gyi spyi mes gang*/__bdag sogs snyigs ma'i gdul bya dmu rgod skal ba dman pa rjes su 'dzin pa la phyogs bcu'i rnam 'dren kun las kyang lhag pa'i bka' drin dang thugs rje'i khyad par shin tu'ang che zhing*/__de lta bu'i bla ma ni dgongs brgyud byin rlabs kun gyi 'byung gnas mchog thun dngos grub rgya mtsho'i ded dpon/__don gnyis phrin las zab mo'i byed po/__phyogs dus sangs rgyas kun gyi rgyal tshab/__lung rtogs dam pa'i chos kyi mdzod chen/__'phags tshogs 'dus pa yongs kyi gtsug rgyan/__srid zhi'i legs tshogs kun stsol nor bu/__yang dag thar pa'i ded dpon gcig pu/__kun 'byung srid pa'i mun sel sgron me/__rmad byung mkhyen brtse nus pa'i bdag nyid du shes pas de nyid bsnyen cing dad pas bkur bsti bya ba ni mdo sngags kyi chos thams cad kyi gzhi ma med du mi rung ba ste/__lhag par rdo rje theg pa'i skabs su bla ma nyid dkyil 'khor kun gyi khyab bdag tu nges pa rnyed pas dad mos rtse gcig pa'i sgo gsum gyi dngos po kun gyis mchod cing rnal 'byor du bya ba ni thun mong ma yin pa'i bskyed rdzogs zung 'jug kun gyi nying khu/__lam rang rkya thub pa zhig yin pa'i tshul yang 'khor lo bde ba'i rgyud las/__de phyir chos kun rtsa bar ni/__/bla ma rdo rje 'dzin par bshad/__/bla ma dag las ma byung ba'i/__/dngos grub rnyed par 'gyur mi srid/__/bla ma nyid las ma byung ba'i/__/sangs rgyas zhes bya 'byung mi srid/__/srid pa'i kha lo gyen du ni/__/bla ma mtshan nyid ldan pas bsgyur/__/zhes dang*/__ye shes mngon phyung las/__sa dang lam gyi rim pa rnams/__/bla mar mos gus lo zlas 'grub/__/bla ma'i snang ba ma bral na/__/sangs rgyas rnams dang 'bral med gnas/__/zhes sogs mdo rgyud thams cad nas mgrin gcig tu bsngags shing*/__de lta bu'i bla ma sgrub pa'i thabs tshul rgyud lung man ngag gi dgongs don mtha' yas pa zhig gsar rnying mkhas grub rgya mtshos so sor bkral te bstan pa las/__skabs 'dir bsgrub bya'i yul rmad du byung ba snang bzhi mthar son pa'i zag med 'ja' lus rdo rje'i sku mngon sum brnyes pa'i theg mchog rdzogs pa chen po'i shing rta rnam gsum gyi khyu mchog paN grub lnga brgya'i gtsug rgyan bi ma la mi tra dang*/__gang gi sgyu 'phrul kun mkhyen bla ma zung du 'jug pa nyid bla ma rig 'dzin bde gshegs 'dus pa'i spyi gzugs kun gyi khyab bdag nyid/__sgrub byed kyi thabs khyad par can gsang chen snga 'gyur nang rgyud yo ga gsum gyi bka' srol la bka' gter gyi bab so chen po gnyis su bzhugs pa'i phyi ma/__de la'ang phyi sa gter/__nang dgongs gter/__gsang ba dag snang gi bye brag gsum du bzhugs pa'i ya gyal zab mo dgongs pa'i gter gyi gsang mdzod mchog las byon pa ste/__de la kun mkhyen rgyal ba'i dbang po dri med 'od zer ni kun bzang gdod ma'i sangs rgyas kyi zhal skyin du khams drug ldan gyi rdo rje'i grong khyer chen po'i mi yi brdzu la zhugs te gangs ri'i ljongs 'dir 'od gsal rdzogs pa chen po'i bstan pa gzhir bzhengs su bslangs ba la 'phags bod gnyis ka'i char 'gran pa'i zla thams cad dang bral ba'i rnam thar bsam mi khyab pa'i bdag nyid chen po ru kun tu bzang po nyid kyis rdo rje'i lung gis bsngags pa ste sgra thal 'gyur rtsa ba'i rgyud las/__de nas blo gros mchog gis 'dzin/__/zhes dang*/__de 'og sgra mkhas dpal 'dzin no/__/zhes mtshan gyi rnam grangs gsal bar bstan pa bzhin shes bya'i gnas thams cad la mkhyen dpyod kyi rtsal rdzogs shing*/__'khor 'das gzhir zad kyi dgongs pa sku tshe 'di nyid kyi steng du mngon sum gyur pa'i tshul bstan te/__rgyud kyi snying po/__man ngag gi bstan don/__dgongs pa'i srog bcud mtha' yas pa ston mchog de bzhin gshegs pa'i gsung gi gsang ba dang gnyis su med pa'i legs bshad rgyu 'bras bstan pa yongs rdzogs kyi zab gnad 'gal med gcig tu dril ba zab cing rgya che ba lung rtogs bstan pa'i btsas su bzhag ste/__don gnyis mthar son pa'i mdzad pa la dzam gling mdzes pa'i rgyan drug__/mchog gnyis/__dga' rab rdo rje sogs gcig tu 'dus pa'i rnam thar dang khyad par rdul tsam ma dmigs pa'i don ldan gyi snyan pas 'jig rten gsum na mdzes te/__ma 'ongs pa bde gshegs ri rab mar me'i rgyal mtshan du mngon par 'tshang rgya bar gsungs pa gang*/__thugs rje dang bka' drin la tshad gzung med pas phyi ma'i dus su yang mkhas grub pad+ma legs grub/__lha btsun 'khrul zhig chen po/__gter chen rat+na gling pa/__o rgyan gter bdag gling pa sogs gsang chen snga 'gyur ba'i mkhas grub phal mo che thams cad ye shes kyi skus rjes su bzung ba'i rkyen gyis rang snang ris med kyi dgongs pa gdeng du gyur te theg mchog gsal ba'i nyin byed sha stag tu byon pas byin rlabs lhag par myur zhing*/__khyad par du yang rtsod pa'i dus kyi rnyogs pas 'od gsal snying po'i bstan pa nyams su dmas pa'i tshe kun mkhyen ngag gi dbang po nyid slar yang rig 'dzin grub pa rgya mtsho'i 'khor los bsgyur ba rang byung rdo rje 'jigs bral gling pa'i ye shes sgyu ma'i zlos gar du rtsen te dbang chen rta mchog rol pa'i pho brang du dur khrod chen po bsil ba tshal dang mnyam pa'i mchims phu nags kyi sman ljongs su nyang gi me tog phug par snying po'i sgrub pa'i srog mkhar btsugs pa'i tshe ye shes kyi sku dang lan gsum du mjal zhing gsang ba gsum gyi byin rlabs yongs su rdzogs pas spar btab pa bzhin thob ste thugs yid dbyer med du 'dres pa'i tshul gyis brgyud gsum chig rdzogs su thob ste klong chen nam mkha'i rnal 'byor zhes bla med bstan pa rgya mtsho'i mnga' bdag tu mnga' gsol zhing ye shes kyi mkha' 'gros mchod rten bya rung kha shor gyi gam du klong byang brda ris mngon du sprad pa'i rkyen las rang byung 'od gsal klong lnga dbyings kyi sgrom bur rig pa ye shes kyi snang cha zung 'jug mkha' 'gro'i gsang mdzod zab gter nam mkha' mdzod la dbang thob pa'i sngon med gsang ba'i chos sde tshad ma bzhi ldan khyad par gsum gyis mdzes pa'i klong chen snying gi thig le'i mtshan gyis brjid pa chos sde chen po la/__gzhi ma hA yo ga dang 'brel ba'i bskyed rim la'ang spros bcas spros med shin tu spros med kyi rnal 'byor dang mthun pa'i sgrub skor du ma bzhugs pa'i nang gses phyi nang gsang ba yang gsang gi sgrub pa'i thabs tshul bzhi las 'di ni kun gyi yang zab mchog tu gsang ba zab mo'i nying khu 'od gsal thig le'i rgya rtags kyis spras pa 'di nyid dgongs pa'i klong nas brdol ba ste rtsa ba'i gzhung las/__e ma:__shin tu yang zab dgongs pa'i gter:__yang gsang thig le'i rgya rtags can:__gdod ma'i mgon po klong chen pa:__dpal gyi bsam yas mchims phu ru:__kho bo'i snying ga'i dbus su sbas:__lo lnga'i bar du gsang rgya byas:__da lta dus ngan snyigs ma'i tshe:__zab rgya spel ba'i snod dkon yang :__gdug pa zhe sdang sbrul gyi lor:__l+wa ba dkar po'i lding gur nang :__ye shes dbyings kyi mkha' 'gro mas:__'di nas lo gsum 'das pa na:__thugs kyi sras mchog gsum yang 'byung :__badz+ra'i ming can snying stobs che:__dz+nyA na'i ming can grub pa'i gtso:__rigs lnga'i ming 'dzin snyan ngag mkhan:__de dag rnams la chos sgo 'byed:__ces gsungs pa ltar bla sgrub rtsa ba'i las byang tsam gtan la phab nas brgyud 'dzin thugs sras rnams la mnog chos su bstsal yang :__smin byed sogs dgos pa mchog ldan gyis slar thugs gter du rgyas btab pa nyid kun mkhyen bla ma nyid kyis de ma thag pa'i yang srid ngo mtshar sprul pa'i zlos gar rnam gnyis kyi ya gyal gter 'byin mkhas grub rgya mtsho'i spyi rje gangs can bstan pa rgya mtsho'i mnga' bdag 'jam dbyangs mkhyen brtse'i dbang po'am 'jigs med mkhyen brtse'i zlos gar 'od gsal sprul pa'i rdo rje nyid dgung grangs nyer gcig tu son pa sa zla nyis brtsegs kyi phyi ma'i tshes bco lnga skor gangs ri thod dkar 'od zer sprin gyi skyed mos tshal du gnas 'brel mdzad pa'i skabs dag pa'i snang char kun mkhyen bsam yas pa chen po'i ye shes kyi sku mngon sum du bstan te phyag dbu la bkod de bu zhes dgyes pa'i gsung gi dbugs dbyung bstsal ba'i byin rlabs kyi rkyen zab mo 'di nyid kyi smin byed dang myong grol ril bu'i sgrub thabs sogs gtan la phab cing skal ldan mtha' yas par smin grol gyi phrin las bsam mi khyab pas rang byung gdod ma'i rgyal sar 'god par mdzad pa'i zab chos byin rlabs kyi sprin phung dgongs pa'i klong nas rang brdol du phyungs te bla na med pa dang ldan pa'i smin byed dbang gi rim pa bgyid pa yin pas thog mar dbang bskur zhu ba'i yon du maN+Dal zhig phul mdzod/__ces mtshams sbyar te tshom bu so bdun ma'am spro na sku gsum gyi maN+Dal rgyas bsdus ci rigs 'bul/__de nas bla ma nyid kun mkhyen chos kyi rgyal po dngos yin snyam pa'i mos gus bla lhag tu bskyed pa dang thal mo me tog dang bcas gsol ba 'debs pa 'di'i rjes zlos mdzod/__sangs rgyas kun gyi ye shes sku/__/rdo rje'i slob dpon bdag la dgongs/__/rig 'dzin bla ma'i dkyil 'khor du/__/'jug cing smin pa'i bka' drin stsol/__/lan gsum/__de nas sngon 'gro 'jug pa'i chos la dang po skyabs 'gro ni/__mdun gyi nam mkhar kun mkhyen chos kyi rgyal po zhi 'dzum mtshan dpe'i gzi byin phun sum tshogs par bzhugs pa la phyogs dus kyi skyabs yul ma tshang ba med pas bskor ba mngon sum lta bur sad pa'i spyan sngar bdag gzhan sems can thams cad sgo gsum 'jug pa gcig pas rang rig mchog gsum 'dus pa bla ma'i zhal skyin mngon sum rang ngo shes pa'i phyir byang chub ma thob kyi bar du skyabs su 'gro ba ni kun rdzob dang*/__rang sems ngo bo stong pa chos sku/__rang bzhin gsal ba longs sku/__thugs rje zung 'jug sprul pa'i sku ste sku gsum rang chas su bzhugs par shes pa don dam pa'i skyabs 'gro ste phyi nang gnyis zung du 'jug pa'i blos rjes zlos/__hU~M:__ngo bo rang bzhin thugs rje'i rtsal sogs las byang ltar lan gsum/__gnyis pa sems bskyed ni/__mkha' khyab sems can thams cad don dam gdod ma'i klong du mngon sangs rgyas kyang de ltar ma rtogs pas kun rdzob glo bur 'khrul pa'i 'gro ba thams cad rig pa 'od gsal bde gshegs snying po'i rang bzhin stong nyid snying rje dbyer med pa'i ngang du ngal 'tsho ba'i phyir bden gnyis zung du 'jug pa'i byang chub kyi spyod pa rlabs chen du spyad snyam pas rjes zlos/__hoH__sangs rgyas med la sems can sogs lan gsum/__gsum pa sdom bzung ni/__rgyud sdom pa sum ldan du bsgrub pa'i phyir so thar byang sems rig 'dzin gyi sdom pa spyi dang khyad par gyi bslab pa rnams mi nyams gong 'phel du gzung snyam pas rjes zlos/__bde bar gshegs pa khyed ci 'dra/__/de 'dra kho nar bdag gyur cig__/spyod pa rmad byung bsam yas pa/__/'gro la phan phyir bdag gis spyad/__/byang chub sems mchog dam pa dang*/__/sku gsung thugs kyi phyag rgya ni/__/srog gi phyir yang mi gtang ngo*/__/rdo rje rgyal pos byin rlabs mdzod/__/lan gsum/__dbang gi gzhi 'god pa'i phyir ye shes pa dbab pa la sgo gsum gyi gnad bcun te dmigs pa 'di bzhin du mdzod/__gzung 'dzin glo bur snang chas bsdus pa'i chos kun ka dag gzhon nu bum sku'i dbyings su thim pa'i phyir gsal thog ma'i ye gdangs lhun grub dag pa rab 'byams 'od gsal ye shes chen po'i snang cha/__sku dang zhing khams rgya mtsho'i sgron ma'i sprin gyi bkod pa rang snang nges pa lnga ldan rdo rje dbyings kyi grong khyer chen po ye nas rang byung du rdzogs pa'i dbus su khyed rang rnams skad cig gis/__rig stong chos nyid mngon sum dbyings sogs nas/__gnas gsum yi ge gsum gyis mtshan:__de ltar gsal ba'i gnas gsum las 'od zer bsam mi khyab pa 'phros pas phyogs bcu dus bzhi'i bde gshegs rtsa gsum rgyal ba rab 'byams thams cad sku phyag rgya/__gsung yig 'bru/__thugs phyag mtshan gyi rnam pa dang 'ja' zer thig le rdo rje lu gu rgyud kyi zer phreng kun tu g.yo ba char drag tu bab pa tsam spyan drangs te khyed rang rnams la sib sib thim pas rdo rje gsum gyi ye shes chen po'i byin rlabs btsan thabs su rgyud la 'phos pa'i thugs mos gnang mdzod/__DA dril spos rol dbyangs dang bcas te gdung shugs drag pos/__hU~M:__rnam rtog bral ba'i pho brang sogs las byang gi spyan 'dren gyi mthar/__a be sha ya a aH__zhes mang du bzlas mthar/__de ltar byin phab pa'i ye shes pa gnyug ma'i rdo rje gsum dang gnyis su med pa byang chub ma thob kyi bar brtan par byas pa'i mos pa mdzod/__oM su pra tiSh+Tha badz+ra ye swA hA/__zhes rdo rje spyi bor bzhag__des dbang gi snod rung du sgrub pa sbyor ba'i chos rnams song nas/__dngos gzhi dbang bskur ba la bum gsang sher ye tshig dbang yongs rdzogs bka' gtad pa dang lngar yod pa las/__dang po bum dbang gi slad du/__slob dpon gyi thugs ka nas 'od zer 'phros/__gdan gsum tshang ba'i dbang gi lha tshogs nam mkha' gang ba spyan drangs te dkyil 'khor gyi gtso bo dang tha mi dad pas bkra shis pa'i rnam pa du ma dang bcas te rin po che'i bum pa ye shes kyi bdud rtsi'i chu rgyun gyis gang bas spyi bo nas mngon par dbang bskur ba'i mos pa mdzod/__rnam bum thogs la/__hrIH__ka dag gzhon du bum sku'i grong khyer du/__/lhun grub snang stong bla ma'i dkyil 'khor shar/__/zung 'jug bdud rtsi'i rgyun gyis dbang bskur bas/__/phung khams skye mched lha skur dag par shog__/oM AHhU~M badz+ra ma hA gu ru dz+nyA na sid+d+hi hU~M:__nirma kA ya a b+hi Shiny+tsa oM:__de ltar phyi snang stong bum pa'i dbang gis nang rdo rje'i lus kyi rtsa khams don dam ye shes kyi skur smin par byas nas deng phyin chad snod bcud tha mal du lta ba'i 'dzin zhen spangs te cir snang lha'i phyag rgyar shes pas gdod nas grub pa'i yongs grub kyi bskyed rim zab mo la bslab dgos pas/__skabs 'dir ni dbang rab a ti yo ga dang mthun pa'i spros med don gyi bskyed tshul bla na med pa 'di ltar nyams su len pa ste/__chos can 'khor 'das kyi spros pa'i mtshan ma thams cad skye 'gag gnas gsum dang bral ba'i ngo bo rang bzhin thugs rje sum ldan gyi bdag nyid yul med rang gi rig pas nyams su myong yang bsam brjod kyi spros pa las 'das pa'i rig stong rjen pa'i chos nyid mngon sum du rtogs pa'i skad cig la 'khrul pa dbyings su sangs/__yon tan lhun grub tu rgyas pa'i rtsal snang ye shes kyi thig le'i phyag rgya 'od gsal rang byung gi gnas lugs gnyug ma yongs grub dag mnyam chen po'i lha sku zhal phyag gzhir rdzogs kyi bskyed rim zab mo sku gsum lam du snang ba'i nyams kyi rang snang ma bcos gong du 'phel ba'i bdag nyid mngon sum rdo rje'i snang ba 'byams su klas pa'i rang mdangs rdul bral 'dus ma byas pa'i rig pa sku ru smin te sgron ma drug ldan gyi snang ba tshad la phebs pa'i 'od gsal ye shes chen po'i sku mchog kun brtags spros pa'i mtshan ma'i 'du byed thams cad chos nyid nang gi dbyings su zad de gting gsal thim la ma rmugs gzhon nu bum pa'i klong las ma g.yos bzhin ye shes phyir gsal gyi lhun grub 'ja' lus rdo rje'i zhal skyin rig 'dzin bla ma 'dus pa'i spyi dpal kun mkhyen rgyal ba'i dbang po klong chen rab 'byams bzang po chos sku'i dgongs pa mngon gyur du rtogs pas dgyes zhal zhi ba'i nyams kyis mdzes shing*/__bde chen longs sku'i snang ba tshad la phebs phyir yid tsam 'dzum pas sgeg pa/__ma 'gag sprul sku'i phrin las lhun gyis rdzogs pas gnas lnga mthar son gyi paN+Di ta'i chas can/__rang don sku gsum dbyer med ngo bo nyid du zag med kyi yon tan la dbang 'byor bas gzhan phan yid can rgya mtsho gnas lugs bde gshegs snying por ngal 'tsho ba'i phrin las rtsol med du mdzad pa'i brdar phyag gnyis sems nyid ngal gso'i phyag rgya can/__srid zhi'i mtha' las 'das pa'i stong dang snying rje zung 'jug tu rtogs pas zhabs zung rdo rje'i skyil krung gis pad zla'i steng du 'ja' zer 'od phung 'khrigs pa'i dbus su bzhugs pa snang la rang bzhin ma grub pa chu zla'i skye mched lta bu'i snang cha longs sku/__stong cha chos sku/__zung 'jug sprul sku'i zhing rab 'byams rdzogs pas mkha' khyab nam mkha'i rdo rje'i sku can du gsal thob la sems 'dzin mdzod cig__/ces cung zad mnyam par bzhag go__/de yang lam 'di ni gtso bo rang bzhin rdzogs pa chen po'i lam dang shin tu'ang 'brel che bas theg pa'i rgyal po 'di pa'i khyad chos yang gsang man ngag ste'i zab gnad 'od gsal thod rgal gyi lam sgom pa'i tshe/__ye shes rig pa'i rten lus kyi gnad bzhugs stangs kyis rten lus rtsa gnad du bcun pa las brten pa rlung dang*/__thig le rig pa'ang dbang med du gcun pas ye shes 'char sla ba'i gnad kyis thog mar sku bskyed rim gyi mtha' brten du sku gsum gyi bzhugs stangs rnam pa gsum la bslab dgos pas/__dang po chos sku'i bzhugs stangs seng ge lta bu ni/__lus 'gying tshugs tsog bu'i tshul gyis rkang mthil gnyis mdun du sprad/__lus kyi cha bsrangs/__mgo rtsal mjing pa la bskur/__lag sor gnyis nang du bsgangs te rkang mthil gnyis sprad pa'i dbus su gtsug ste bzhugs shig__/ces bzhugs stangs byar gzhug__/gnyis pa longs sku'i bzhugs stangs glang chen nyal ba lta bu ni/__pus brang sbyar/__gru mo gnyis sa la gtsug__/thal mos ol ko brten/__rkang pa'i sor mo phyir phul te bskum la bzhugs shig__/gsum pa sprul sku'i bzhugs stangs drang srong tsog pu lta bu ni/__lus tsog pur 'dug__/rkang mthil sa la phab/__rgal tshig drang por bsrangs/__pus brang sbyar/__rgyu zhabs yid tsam 'then/__gru mo gnyis pus mo'i steng du bzhag ste lag sor sgong pas lkog ma btegs te bzhugs shig__/de lta bu'i bzhugs stangs rnam pa gsum gyis rtsa thams cad ye shes kyi dbu mar sdud/__rlung bde lugs su rgyu/__rnam rtog rang shugs kyis 'gags/__'od gsal gyi snang ba 'byams su klas pa'i rgyur byed pa sogs gnas skabs dang mthar thug gi yon tan khyad par can dang ldan pa ste/__thal 'gyur las/__chos sku'i bzhugs stangs seng ge yis/__/'khrul pa'i 'jigs pa kun bral nas/__/rdo rje'i mig gis mthong bar 'gyur/__/longs spyod rdzogs sku'i bzhugs stangs ni/__/glang chen nyal ba la bsten nas/__/chos nyid don la longs spyad de/__/pad+ma'i spyan gyis mthong bar 'gyur/__/sprul pa sku'i bzhugs stangs ni/__/drang srong tsog pu la brten nas/__/chos nyid snang ba rang sprul nas/__/chos kyi mig gis mthong bar 'gyur/__zhes so/__/slar yang de dang rjes su 'brel bar byin rlabs rgyud la brtan par bya ba'i phyir mdun bskyed kun mkhyen bla ma'i sku las mar me gcig las gnyis mched kyi tshul du byon/__khyed rang gi dpral ba nas zhugs te lus la thim pas gzhom med 'ja' lus rdo rje'i sku can dpal mgon chos rje'i mtshan dpes brgyan pa'i sku dbyer med du gyur par mos shig__/sku rten spyi bor bzhag la/__a/__rig gdangs chos nyid mngon sum gzhal med dbus/__/nyams snang gong 'phel 'ja' zer thig le'i klong*/__/rig pa tshad phebs don kyi bla ma'i sku'i/__/chos nyid blo 'das chen por dbang bskur ro/__/badz+ra kA ya a b+hi Shiny+tsa mi/__zhes bskur/__des phyi sku yi dkyil 'khor la brten te spros bcas bum pa'i dbang thob/__gzhi lus kyi las dang rtsa yi sgrib pa dag__/snang stong sku rdo rje'i byin rlabs zhugs/__lam snang srid gzhir bzhengs kyi bskyed rim bsgom pa la dbang*/__chos nyid mngon sum gyi myong ba rgyud la skyes/__'bras bu sprul sku'i go 'phang thob pa'i skal pa rgyud la bzhag pa yin no/__/gnyis pa gsang dbang gi slad du/__bla ma he ru ka dpal du gnas gyur te rang 'od lhan skyes dbyings yum dang mnyam par sbyor ba'i byang sems dkar dmar 'dres pa'i thig le sangs rgyas thams cad 'dus pa'i ngo bo b+hAny+dza'i bdud rtsi dang ro gcig tu 'dres par gang*/__khyed rang la byin te myong ba tsam gyis rang bzhin brgyad cu'i rtogs tshogs dbyings su thim ste ye shes nyams su myong bar mos shig__/gsang thod kyi bdud rtsi byin la/__hrIH__phyi snod rtsa gsum 'khor lo'i b+hany+dza ru/__/nang bcud bde chen byang sems bdud rtsir bskyil/__/deng 'dir skal ldan khyod la byin pa yis/__/srog rtsol dbu ma'i dbyings su rdzogs par shog__/oM AHhU~M ma hA gu ru dz+nyA na sid+d+hi hU~M:__saM b+ho kA ya a b+hi Shiny+tsa AH__de ltar nang gsal stong gsang ba'i dbang gis rlung lnga'i 'gro 'ong dang byed pa thams cad rdo rje'i gsung gi rang gdangs rnam pa thams cad pa'i ye shes lnga'i rlung du smin par byas phyin chad de dang rjes su 'brel bar gzigs stangs gsum dang rlung gi gnad la bslab dgos te/__dbu ma'i 'od rtsa las ngo bo'i stong gdangs 'char ba'i ye shes kyi sgo dang*/__glo ba'i rtsa sbubs nas thugs rje'i rig gdangs 'char ba'i rkyen thams cad rlung gis byed pas na sgo yul rlung gi gnad gsum byed pa gcig cing gnad du'ang lhan cig bsnun dgos pas dang po gzigs stangs gsum la bslab pa ni/__dang po chos sku la chos nyid kyi spyan yod pas mig gi gzigs stangs gyen la ldog ste gtsug tor du bltas pas bag chags thur la sel ba'i gnad yod pas seng ge nam mkhar lta ba bzhin ltos shig__/ces gyen du blta/__gnyis pa longs sku la ye shes kyi spyan yod pas gzigs stangs zur la gtad pas 'khor 'das ro mnyam du bsre ba'i gnad kyis mda' mkhan gyi snyug ma bsrang ba ltar ltos shig__/ces g.yas g.yon gyi zur la blta/__gsum pa sprul sku la shes rab kyi spyan yod pas gzigs stangs thur la phab ste bltas pas ye shes kyi snang ba dngos su phebs pa'i gnad dang ldan pa'i phyir drang srong bsam gtan sgom pa bzhin du zim bur sna rtser phob la ltos shig__/zhes thur du blta/__gnyis pa rlung la gnad du bsnun pa ni/__'di ltar rlung zhes bya ba ni gya gyu can te rnam rtog gi bzhon par gyur nas bde gshegs snying po yang bslu bar 'gyur bas de'i phyir las rlung gi rgyun 'gag pa'i thabs su man ngag snying thig gi khyad chos rlung sna nas mi gtong bar mchu so gnyis bag tsam ma reg pa'i bar nas 'byung 'jug gnas gsum shin tu dal bas rdo rje'i yi ge oM AHhU~M gsum du shes pas rtsol ba ched du mi bya ba'i ngang mnyam par bzhag pas/__ma dag 'khor ba'i sgo glo ba'i rlung 'gro 'ong gi rnam pa can rtsol med rang babs su dag ste 'gyu ba'i gdangs snying gar thim/__sbyang bya'i rlung rtog ma spangs rang sar dag__/'khor lo bzhi so sor rlung chun pa'i yon tan ma btsal lhun gyis grub nas ye shes kyi rlung gi rang sgra yi ge 'khor lo'i sprin du dengs pa'i gnad zab pas 'jug pa oM/__gnas pa AH__'byin pa hU~M dang sbyar te yid tsam phyir gnas pa ring ba'i rdo rje'i bzlas pa mdzod cig__/ces brda sbyar te rdor bzlas nyer gcig gam bdun byar gzhug__/zhar byung bzlas pa'i lung sbyin pa la'ang thun mong dang khyad par gnyis kyi dang po'i slad du dmigs pa 'di ltar mdzod/__slob dpon dang khyed rang gnyis ka'i snying gar 'od lnga'i thig le zlum 'khyil gyi dbus mthing ga khyab pa chen po'i klong na ye shes sems dpa' kun bzang yab yum gyi thugs dbus tsit+ta mchong gur phub pa lta bu'i dbus su pad+ma nyi zla'i gdan kyi steng du sems nyid gnyug ma'i dbyings kyi ngo bo hU~M mthing ga re gsal thob/__slar yang slob dpon gyi thugs srog hU~M gi mthar rig pa rdo rje lu gu rgyud yi ge'i sprin du shar ba'i sngags phreng spu shad kyis bris pa lta bu 'od zer kha dog lnga ldan du 'phro ba g.yas skor du gnas pa las sngags phreng gnyis pa 'phros/__zhal nas thon/__khyed rang gi zhal du brgyud thugs ka'i hU~M mthar 'khod pa las 'od zer mchod pa'i sprin ldan mtha' yas pa bun long gis 'phros/__'phags pa'i tshogs spyi dang khyad par 'od gsal sny-ing thig gi brgyud pa'i bla ma rnams mchod/__sems can gyi sgrib pa sbyangs/__phyi nang snod bcud thams cad 'og min rdo rje bkod pa'i zhing dang rig 'dzin bla ma'i phyag rgyar sad/__'od zer tshur 'dus pas lus ngag yid gsum tha mal du 'dzin pa'i dri ma sbyangs te sgo gsum rdo rje gsum du smin nas mchog thun gyi dngos grub rab 'byams la dbang thob par bsams la gnas lugs ma bcos pa'i ngang mnyam par bzhag pa dang bcas te bsnyen sgrub las gsum chig chod kyi dmigs pa dang bcas sngags 'di'i rjes zlos mdzod/__oM AHhU~M badz+ra ma hA gu ru dz+nyA na sid+d+hi hU~M:__zhes bzla/__gnyis pa khyad par gyi bzlas lung 'bogs pa ni/__mdun bskyed kun mkhyen bla ma'i mgrin pa yi ge'i 'khor lo chos phung brgyad khri'i gter mdzod chen po nas gsung rnam pa thams cad pa'i byin rlabs 'dus pa'i ngo bo rgyal ba rig 'dzin rgya mtsho'i srog gi snying po 'khor ba rang grol gyi sngags phreng bar ma chad du byon/__khyed rang gi zhal nas zhugs te ngag la thim pas grags stong rdo rje'i gsung dang dbyer med du gyur par mos shig__/srog 'khor dpal gyi gdu bu thogs te/__e ma ke ri ke riHsogs rang gzhung ltar tshar gcig tshang bar bklag pa'i rjes/__AH__sras bcas rgyal ba kun gyi rdo rje'i gsung*/__/yi ge'i 'khor lo shar ba'i dbang bskur bas/__/las rlung ye shes khams su rnam dag pa'i/__/chos kyi rgyal srid mchog la dbang thob shog__/badz+ra wA ka a b+hi Shiny+tsa mi/__des nang gsung bdud rtsi'i dkyil 'khor la brten te spros med gsang ba'i dbang thob/__gzhi ngag gi las dang rlung gi sgrib pa dag__/grags stong gsung rdo rje'i byin rlabs zhugs/__lam skye med rang byung rdo rje'i bzlas pa la dbang*/__snang nyams gong 'phel gyi 'od gsal la longs su spyod/__'bras bu longs spyod rdzogs pa'i go 'phang gi skal ba rgyud la bzhag pa yin no/__/gsum pa shes rab ye shes kyi dbang gi slad du/__mtshan nyid thams cad yongs su rdzogs pa'i gzung ma rdo rje snyems ma'i ngo bo bcu drug lon pa'i na tshod can zhig thugs ka nas spros te rig pa brtul zhugs kyi spyod pa'i don du byin te thar pa bsten par bskul bar mos shig__/rig tsaka gtad la/__hrIH__bcu drug dga' ba ster ba'i pho nya mo/__/yid 'ong sna tshogs gzugs can 'di gtad cing*/__/lhan skyes thar pa bsten pa'i dbang bskur bas/__/rtog tshogs bde stong chen por smin par shog__/oM AHhU~M badz+ra ma hA gu ru dz+nyA na sid+d+hi hU~M:__d+harma kA ya a b+hi Shiny+tsa hU~M:__zhes byin pa'i rig ma nyid bde chen gyi sgyu rtsal cir yang ngom pas pang du son ma thag khyed rang dpal rdo rje sems dpa'/__rig ma rdo rje snyems ma/__mkha' gsang rdo rje dang pad+ma/__sbyor ba'i thabs zab mo'i bde chen 'pho med kyi ye shes skad cig gis mngon du bya ba'i 'du shes gsum dang ldan pas snyoms par zhugs par mos shig__/de ltar gsang ba bde stong shes rab ye shes kyi dbang gis rdo rje'i thugs kyi rten dwangs ma'i thig le bde ba chen por smin par byas phyin chad bde stong rnam par mi rtog pa'i ye shes ngo 'phrod dgos pas shes rab ma dang snyoms par zhugs pa'i rjes chags kyi mes drangs pa'i thig le spyi bo nas rdo rje'i rtser bab cing*/__slar yang rlung gi nus pas gyen du drangs te gnas bzhir son pa'i tha ma rlung thig gi dwangs ma dza lan+d+ha rar 'ching ba'i 'dod chags chen po'i 'gros lugs 'byung yas babs rgyu yi dga' ba bzhi yi mthar mtshon byed dpe yi ye shes nyams su myong*/__slar lugs ldog 'bras bu'i dga' ba bzhi ste nang gses kyis dbye bas dga' ba bcu drug gi ngo bo bde ba'i rang bzhin stong pa'i ye shes bcu drug gi rtse mor son pa dpe don 'brel ba'i zung 'jug gi ye shes rjen par shar ba'i don la mnyam par bzhag pas gnas lugs mthar thug gzod nas lhan cig skyes pa rdul bral 'dus ma byas pa nam mkha' lta bu smra bsam brjod pa dang bral bas nyams su myong ba don gyi ye shes dngos rgyud la drangs ba yin pas de nyid ngos zin par gyis la snang spyod thams cad bde stong chen po'i rol pa la bslab pa'i lam la goms par gyis shig__/de ltar rdo rje'i gsang spyod kyi rnal 'byor la bslab pa'i tshe bogs spyod pas 'don te lam mthar dbyung dgos pa'i phyir stong nyid rang sgra sgrogs pa'i DA ma ru zag med bde ba skyong ba'i kA pA la/__sku gsum mdzad pa bcas mtshon pa'i kha T+wA~M ga gtad pas thabs shes zung 'jug dang bcas rnal 'byor gnad du phebs nas rdo rje'i gnas yul dur khrod rnams su phyogs las rnam par rgyal ba'i brtul zhugs kyi spyod pa la mnga' dbang brnyes par mos shig__/lag g.yas su DA ru/__g.yon du thod pa/__mchan g.yon du kha T+wA~M ga gtad te/__hU~M:__phyi dang nang gi gnas yul dur khrod kun/__/rdo rje'i brtul zhugs gcig gis bgrod pa'i slad/__/dpa' bo DA ki'i phyag rgyas dbang bskur bas/__/nye rgyu'i spyod pa'i 'bras bu mthar phyin shog__/badz+ra tsit+ta a b+hi Shiny+tsa mi/__des gsang ba thugs kyi dkyil 'khor la brten te shin tu spros med shes rab ye shes kyi dbang thob/__gzhi yid kyi las dang thig le'i sgrib pa dag__/bde stong thugs rdo rje'i byin rlabs zhugs/__lam bde chen 'od gsal gyi ye shes sgom pa la dbang*/__rig pa tshad phebs kyi grub mthar snyogs/__'bras bu chos sku'i go 'phang gi skal ba rgyud la bzhag pa yin no/__/bzhi pa tshig gi dbang la/__khyed rang rnams lus gnad rnam snang gi chos bdun dang ldan pas/__rang rig skad cig ma'i ngo bo bcos bsgyur spang blang gi lhad ma zhugs pa rang byung khyab brdal chen po'i ngang bskyangs te kun mkhyen bla mas rdo rje'i tshig dang dbyings rig dbyer med mtshon pa'i man shel gyis brdas ngo sprad par mos shig__/rdo rje sems dpa'i me long bstan la/__hrIH__gzhi dbyings ka dag gnyug ma'i dwangs shel las/__/gzhi snang lhun grub rig pa'i 'ja' zer shar/__/zung 'jug dpe don 'brel ba'i dbang bskur bas/__/sku dang ye shes dbyer med mngon gyur shog__/oM AHhU~M ma hA gu ru dz+nyA na sid+d+hi hU~M?:__dz+nyA na kA ya a b+h-i Shiny+tsa hrIH__zhes brjod la dpon slob gnyis ka mnyam par bzhag__/a zhes dgongs pa'i drod gtad pas rig pa hur bskyed pa dang lhan cig__/lta stangs sdig mdzub bcas slob ma'i snying gar gtad la/__phaTa? ces pa car phog tu ngo sprad pa'i mthar/__de ltar yang gsang rig stong bzhi pa'i dbang gis mthar thug don gyi ye shes ngo sprad par byas phyir chad de dang rjes su 'brel bar ka dag lhun grub zung 'jug gi nyams len la sbyangs te sku gsum lam snang du rdzogs nas 'bras bu zad sar 'khyol dgos pas/__'di ltar phyi gzung ba'i yul snang la mi rtog nang 'dzin zhen gyi bslad pa dang bral ba'i rang byung gi rig stong rjen pa tha mal gyi shes pa nyid bzo bcos bsgyur bkod rdul tsam yang ma byas par rgya yan du bskyangs bas gnas lugs rgya 'byams chen po'i lhums su tshud te 'khor 'das spang blang bsal bzhag med pa'i dbyings dang dbyings su la zla ba ni dus gsum rgyal ba ma lus pa'i gsang ba mthar thug pa ste/__o rgyan dus gsum mkhyen pas/__gzung ba'i yul gyis ma gos shing*/__/'dzin pa'i rtog pas ma bslad pa/__/rig stong rjen pa skyong ba ni/__/sangs rgyas kun gyi dgongs pa'o/__/zhes pa ltar lta ba lung rigs dang 'brel bar gtan la dbab bya'i zhe phug ye grol rang byung gi ye shes dmigs gtad thams cad dang bral ba'i ye ji bzhin pa'i gnas lugs kun khyab rang byung blo bral chen po nyid/__sgoms pa yengs med ma bcos cog bzhag bzhi ldan du lhug par bzhag pas ka dag gi dgongs pa rtsal rdzogs te 'khrul rtog khregs su gcod pa dang*/__khyad par man ngag sde'i khyad chos gong du bstan pa'i bzhugs stangs gzigs stangs sgo yul rlung rig gi gnad zab mo la brten pas 'od gsal thod rgal gyi snang ba 'byams su klas pa'i sgom pa nyams myong dang 'brel ba'i grogs su/__spyod pa dge sdig skyon yon rang grol gyi gnad dang ldan pas blang dor re dogs kyi sgrog dang bral bar ched 'dzin gyis ma bcings pa'i legs nyes kyi mtha' gtong ba'i tshul du la bzlas pas/__'bras bu rang gnas rig pa sku gsum mngon du gyur te tshe gcig la 'ja' lus 'pho chen rdo rje'i grub mtha' snyogs nas nang gsal gdod ma'i grol gzhir khyad chos drug ldan du mngon par byang chub nas phyi gsal sku dang ye shes kyi rol pa mtha' yas pa spro ba ste/__gdod ma'i grol gzhir khyad chos drug ldan du byang chub nas zag med 'ja' lus rdo rje 'pho chen dwangs ma'i grub mtha' yud tsam gyis grub par 'gyur bas lam gyi rtags snang yongs su rdzogs pa'i tshul/__thal 'gyur las/__chos nyid mngon sum snang ba yis/__/yid dpyod 'dzin pa'i tshig las 'das/__/nyams snang gong du 'phel ba yis/__/'khrul pa'i snang ba nub pa dang*/__/bar do'i ye shes mngon du byed/__/rig pa tshad phebs snang ba yis/__/sku gsum rtog pa'i lam snang 'das/__/chos nyid zad pa'i snang ba yis/__/khams gsum 'khor ba'i rgyun thag bcad/__ces gsungs pa ltar mngon du byed pa'i thabs la gnad du bsnun zhig__/des de kho na nyid rig pa ye shes kyi dkyil 'khor la brten te rab tu spros med tshig gi dbang thob/__gzhi kun gzhi'i las dang shes bya'i sgrib pa sbyangs/__ye shes rdo rje'i byin rlabs zhugs/__lam ka dag lhun grub zung 'jug sgom pa dbang*/__chos zad blo 'das kyi dgongs pa klong du gyur/__'bras bu ngo bo nyid sku'i go 'phang gi skal ba rgyud la bzhag pa yin no/__/lnga pa bka' lung yongs rdzogs gtad pa'i dbang gi slad du brgyud gsum bla ma'i tshogs la mos gus mchog tu bskyed pa dang lhan cig de dag gi dgongs brgyud byin rlabs mtha' dag spar btab pa bzhin du thob ste/__rdzogs pa chen po klong chen snying gi thig le'i tshig dang don mtha' dag la dbang thob nas brgyud gsum bla ma'i byin rlabs chig rdzogs su thob par mos shig__/snying thig gi glegs bam spyi bor bkod de/__oM AHhU~M/__kun bzang rdo rje sems dpa' dga' rab rje/__/'jam dpal bshes gnyen shrI sing ha dang*/__/dz+nyA na sU tra 'chi med pad+ma 'byung*/__/'od gsal snying po'i shing rta bi ma la/__/dbyer med kun mkhyen chos kyi rgyal po yis/__/sku gsung thugs dang yon tan phrin las kyis/__/deng 'dir skal ldan khyod la byin brlabs pas/__/cir snang sgyu 'phrul drwa ba'i 'khor lo rdzogs/__/sgrar grags mi shigs rdo rje'i dbyangs su smin/__/ka dag rig pa gdod ma'i gnas lugs rtogs/__/lhun grub snang ba rnam bzhi'i rtsal rdzogs nas/__/tshe gcig 'ja' lus rdo rje'i srog 'grub shog__/oM AHhU~M ma hA gu ru dz+nyA na sid+d+hi hU~M:__badz+ra kA ya wA ka tsit+ta gu Na karma sarba sid+d+h-i a b+hi Shiny+tsa mi:__zhes dbang bskur bas dbang dang byin rlabs yongs su rdzogs pa skad cig gis thob ste kun mkhyen chos kyi rgyal pos dgongs brgyud 'pho ba'i byin gyis brlabs/__rtogs pa gong nas gong du spar/__brtul zhugs bskyed/__bya bral blo 'das rdzogs pa chen po'i klong du dgongs pa'i btsan sa zin te/__tshe gcig lus gcig gi steng du don gnyis mthar son gdod ma'i rgyal thabs la mnga' gsol ba'i mos pa mdzod/__de ltar dbang gi dngos gzhi grub pa'i rjes nam mkha' gang ba'i lha tshogs rnams kyis bkra shis pa'i bden tshig dang bcas te me tog gi char sil ma bsnyil bas phyogs dus kun tu dge legs kyi snang ba chen pos khyab par mos la las byang gi shis brjod kyi mtshon bkra shis rgyas par brjod/__de ltar yang gsang bla ma'i dkyil 'khor la brten pa'i smin byed dbang bzhi chig rdzogs su thob pa yin pas rtsa ba dang yan lag gi dam tshig rnams ma nyams par srung snyam pas 'di'i rjes zlos/__gtso bo'i ji ltar sogs/__dbang bskur legs par thob pa'i bka' drin gtang rag gi yon du zhing khams phul/__maN+Dal phul/__de tsam du ma zad lus srog longs spyod legs byas kyi dngos po dang bcas kun tu bzang po'i mchod sprin du dmigs nas ltos pa med par 'bul ba yongs su bzhes te cha shas nas longs spyad du gsol snyam pas rjes zlos/__deng nas brtsams te sogs/__des kun mkhyen rig 'dzin grub brgya'i ded dpon 'jigs bral gling pa'i dgongs gter nam mkha' mdzod kyi chos sde las byon pa'i klong chen snying thig gi 'od gsal rdo rje snying po'i zab gsang gdams pa'i bcud phur yang gsang bla ma'i sgrub pa thig le'i rgya can gyi rim pa dbang gi cho ga rdzogs par grub pa'i dge ba'i snying pos mtshon dus gsum gyi legs byas thams cad gcig tu bsdus te mkha' khyab 'gro kun kun bzang ye shes bla ma'i go 'phang bde blag tu thob pa'i phyir bsngo smon zab mo'i thugs 'dun dang chabs cig lam 'di'i sgo nas rang dang gzhan gyi don rgya chen po sgrub pa'i thugs dmigs gnang 'tshal/__bsod nams 'di yis sogs bsngo smon zab mo'i rgyas gdab/__dpon slob thams cad dga' ston tshogs kyi 'khor lo la longs spyod te rdo rje'i glu gar gyi spyod pas dpa' bo DA ki mnyes par byas te 'dus pa rnams rang gnas su btang*/__slob dpon gyis lhag ma nas bzung shis brjod kyi bar rjes kyi rim pa mthar dbyung bas grub pa'o/__/de ltar dbang bskur tshul bzhin thob pa'i phan yon kyang dbang rab 'byams las/__'dod pa'i don rnams rdzogs pa dang*/__/dpal dang grags dang ye shes dang*/__/dbang phyug legs par ster ba dang*/__/sangs rgyas zhing khams bkod legs par/__/mngon par rdzogs par 'tshang rgya'o/__/zhes sogs rgya cher gsungs so/__/gsang chen ut+pal bzhad pa'i skyed tshal dbus/__/kun mkhyen bla ma u dum wA ra'i phreng*/__/mtshungs med rnam thar phye ba'i mtshar sdug can/__/skal bzang dad pa'i rgyan du ring nas thob/__/zab gsang rdo rje'i bdud rtsis rab myos pa'i/__/blo mchog byi ru'i mig yangs g.yo ba'i mgul/__/byin rlabs char sprin dkrigs pa'i pho nya yis/__/rtogs dka'i gnad 'di dgrol la rings bzhin brtsams/__/gang las thob pa'i rab dkar tshogs zung zlas/__/theg mchog kun mud dar la bab pa'i mthus/__/grol ba drug gi sbrang rtsi'i dga' ston skyes/__/nam mkha' srid du rgud bral mdzes gyur cig__/ces pa'ang kun mkhyen mched gsum gyi ye shes nyin byed gcig tu 'dus pa'i rang gzugs yongs rdzogs bstan pa'i mnga' bdag rigs brgya'i spyi mes 'jam dbyangs blo gros rgya mtsho ris bral bstan pa'i rgyal mtshan dpal bzang po'i phyag bzhes rtsa ba'i zin tho dang bcas dgyes pa'i gsung gi gnang ba nan du bstsal ba gus pas spyi bo'i rgyun du mchod te theg mchog 'od gsal snying po'i ston dang bstan par bcas pa la mi phyed pa'i dad pa cung zad brtan pa'i gzhon nu yan pa blo bde 'jigs med mkhyen brtse'i 'od zer rang byung 'od gsal thugs mchog rdo rjes rje btsun bla ma thams cad gzigs pa'i spyan mnga' mi pham rnam par rgyal ba gdod ma'i thig ler mngon par byang chub pa'i dus kyi mchod pa dang 'brel bar bris pa 'dis kyang theg mchog rdo rje snying po'i bstan pa'i nyin byed nam yang 'grib pa med pas phan bde'i ut+pal cir yang bzhad pa'i gnyen 'ba' zhig tu gyur cig__/sarba dA mang+ga laM/__dge'o//__//